Ses sterf in gru-botsing op N1Die motor het omgeslaan ná die bestuurder glo beheer oor die voertuig verloor het [Foto: Verskaf] Volgens Mike Maringa, woordvoerder van die departement van vervoer in Limpopo, is die bestuurder en vyf passasiers op die toneel dood verklaar. Altesaam 14 ander passasiers is ernstig beseer en per ambulans na die Musina-hospitaal gehaas. “Roekelose bestuur word as die oorsaak van die ongeluk ondersoek,” sê Maringa. Dieselfde dag is nóg ŉ ongeluk in dieselfde omgewing aangemeld wat die lewe van twee mense geëis het. ŉ Nissan-paneelwa het reg van voor teen ŉ Audi-sedan gebots. Albei bestuurders is op slag dood. Twee passasiers van die laaiwa het ongedeerd van die ongeluk afgekom. Mavhungu Lerule-Ramakhanya, LUR vir vervoer in Limpopo, is bekommerd dat mense steeds verkeersreëls verontagsaam ondanks die toename in noodlottige ongelukke die afgelope paar weke. Fikile Mbalula, minister van vervoer, het Dinsdag bekendgemaak dat altesaam 1 685 mense tydens die afgelope feestyd op die land se paaie omgekom het. Dit is ŉ 14%-styging in sterftes op ŉ jaar-tot-jaar-grondslag. Die hoofoorsake van die padsterftes in hierdie tydperk was ryloop, nat of gladde padoppervlakke, verbysteek op sperstrepe en swak sigbaarheid.